Document ID: 31994L0039

Direktiva Komisije 94/39/ES
z dne 25. julija 1994
o uvedbi seznama predvidenih vrst uporabe krme za posebne prehranske namene
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju direktive Sveta 93/74/EGS z dne 13. septembra 1993 o krmi za posebne prehranske namene [1] in zlasti člena 6 (a),
ker direktiva Sveta 93/74/EGS določa vzpostavitev popolnega seznama predvidenih vrst uporabe krme za posebne prehranske namene; ker mora omenjeni seznam navajati natančno uporabo, tj. posebni prehranski namen, osnovne prehranske značilnosti, deklaracije o označevanju in, če je primerno, posebne zahteve za označevanje;
ker nekaterih prehranskih namenov trenutno ni mogoče vključiti v seznam predvidenih vrst uporabe, ker ne obstajajo metode Skupnosti za nadzor energetske vrednosti hrane za hišne živali ter dietetičnih vlaknin v krmi; ker je treba ta seznam dopolniti kar najhitreje po sprejetju omenjenih metod;
ker se uvedeni seznam lahko spreminja, če je primerno, v skladu z novimi znanstvenimi in tehničnimi spoznanji;
ker so ukrepi, predvideni v tej direktivi, v skladu z mnenjem Stalnega odbora za krmila,
SPREJELA NASLEDNJO DIREKTIVO:
Člen 1
Države članice zahtevajo, da se krma za posebne prehranske namene v smislu direktive Sveta 93/74/EGS sme tržiti le, če so njene predvidene vrste uporabe navedene v Delu B Priloge k tej direktivi, in če izpolnjuje druge določbe, predpisane v omenjenem delu Priloge.
Države članice tudi zagotovijo, da so izpolnjene določbe iz "Splošnih določb" v Delu A Priloge.
Člen 2
Države članice uveljavijo zakone in druge predpise, ki jih potrebujejo za uskladitev s to direktivo, najkasneje do 30. junija 1995. O tem takoj obvestijo Komisijo.
Ko države članice sprejmejo te določbe, vanje vključijo napotila na to direktivo ali pa jih z napotili opremijo ob njihovi uradni objavi. Države članice predpišejo način navajanja takih napotil.
Člen 3
Ta direktiva začne veljati 20. dan po objavi v Uradnem listu Evropskih skupnosti.
V Bruslju, dne 25. julija 1994

Labels: 3
17
6